C 47/132
RO
Jurnalul Oficial al Uniunii Europene
7.2.2023
Miercuri, 6 iulie 2022
C. întrucât este nevoie de o reînnoire a contractului social și de refacerea încrederii;
D. întrucât în septembrie 2015 toate țările s-au angajat să respecte o agendă ambițioasă privind modul în care să abordeze împreună provocările globale, concretizată în Agenda 2030 pentru dezvoltare durabilă;
E. întrucât, deși multilateralismul rămâne cel mai bun sistem organizațional pentru a rezolva problemele globale, trebuie recunoscut faptul că este dificil să se găsească calea către o punere în aplicare efectivă;
F. întrucât lumea a intrat într-o nouă eră multipolară care are un mare potențial de turbulență, confruntare și instabilitate și este caracterizată de o intensă concurență geopolitică implicând amenințări și conflicte netradiționale, cum ar fi atacurile hibride și cele informatice, războiul hibrid și dezinformarea, care au loc adesea departe de ochii publicului, dar au implicații semnificative pentru securitatea UE și a lumii și pentru care nu dispunem de instrumente adecvate de contracarare și reacție; întrucât există riscul unui decalaj între provocările globale actuale și capacitatea sistemului multilateral actual de a oferi soluții eficiente și incluzive;
G. întrucât, în același timp, ordinea mondială se confruntă tot mai mult cu probleme și provocări politice care reclamă acțiune la nivel internațional, inclusiv dialog politic global efectiv, cooperare și convergența pozițiilor pentru a obține soluții sustenabile care pot da rezultate, acțiune coordonată și standarde comune într-o lume guvernată de norme care să poată produce rezultate în interesul tuturor și promovează drepturile omului și statul de drept; întrucât aceste standarde ar trebui să contribuie la pacea, stabilitatea și dezvoltarea durabilă la nivel internațional; întrucât UE susține legile și normele internaționale;
H. întrucât lumea a devenit mai interconectată, ceea ce face ca actorii de pe scena internațională să fie mai interdependenți și ca provocările să fie mai complexe; întrucât problemele pe mai multe niveluri care rezultă necesită acțiuni colective, structuri flexibile și includerea tuturor părților interesate;
I.
întrucât actuala ordine multilaterală provine din ordinea globală de după 1945, care nu reflectă neapărat pe deplin lumea de astăzi, dat fiind că nu toți actorii globali actuali au fost suficient luați în considerare la edificarea arhitecturii multilaterale;
J.
întrucât politicile și normele globale de control al armamentelor, de dezarmare și de neproliferare sunt abandonate și slăbite, în condițiile în care vânzările de arme convenționale cresc, nivelul de autonomie al sistemelor de arme crește și se fac investiții în noi arme de distrugere în masă;
K. întrucât multilateralismul, ca mijloc pașnic de organizare a relațiilor dintre statele suverane, este din ce în ce mai contestat, în parte datorită schimbărilor în sistemul internațional precum apariția de noi actori pe scena mondială și de amenințări hibride din partea acestora, tensiunilor generate de natura instituțiilor multilaterale și de nevoia de a reforma instituții vechi de decenii, decalajului tot mai mare dintre opinia publică și instituții, creșterii sentimentelor anti-globalizare, declinului puterilor geopolitice tradițional dominante și declinului libertăților și democrației mondiale care i-a urmat; întrucât pandemia de COVID-19 și impactul fără precedent al acesteia asupra comunității internaționale au consolidat și accelerat aceste schimbări; întrucât ne aflăm în pragul unei ere care amenință să submineze peste 70 de ani de progres și pace relativă și să consacre tendința de instalare la putere a unor lideri autoritari care încearcă să submineze ordinea internațională guvernată de norme bazate pe dreptul internațional și statul de drept, responsabilitatea, democrația și drepturile omului, egalitatea de gen și diversitatea; întrucât combinația dintre impulsurile populiste naționale, obiectivele divergente și în schimbare și neaplicarea metodelor de responsabilizare obligă sistemul multilateral să se confrunte cu trei crize interconectate: de putere, de relevanță și de legitimitate, care sunt rezultatul unei lipse de voință politică și de coordonare, mai ales în Occident;
L. întrucât criza multilateralismului poate fi un prilej de reconstruire a consensului pentru o ordine internațională bazată pe multilateralism și pe statul de drept prin cooperare, solidaritate și coordonare eficiente; întrucât UE ar trebui să sprijine inițiativele menite să integreze opiniile societății civile în procesele decizionale din cadrul forurilor multilaterale, cum ar fi ONU; întrucât UE ar trebui să pledeze pentru înființarea unei Adunări Parlamentare a Organizației Națiunilor Unite (APNU) în cadrul sistemului ONU, pentru a mări caracterul democratic, responsabilitatea democratică și transparența guvernanței globale;